
Φίλες και Φίλοι

Θα ήθελα κατ’ αρχήν να σας καλωσορίσω και να σας ευχαριστήσω θερμά για την παρουσία σας στο 1o GO IN ATHENS. Με μεγάλη χαρά διαπιστώνω την άφιξη των ξένων επισκεπτών μας, μερικοί εκ των οποίων ήρθαν από πολύ μακριά και με την παρουσία τους εδώ τονίζουν την εμπιστοσύνη τους στις Ελληνικές Επιχειρήσεις και τα προϊόντα τους. 

Επίσης με μεγάλη χαρά διαπιστώνω και την συμμετοχή των Εθνικών Πρωταθλητών των εξαγωγών μας.
Θα ήθελα όμως να απευθύνω και θερμότατες ευχαριστίες προς την EUROBANK για την αμέριστη βοήθεια και τη γενναιόδωρη υποστήριξη της, η οποία αποτελεί ένα ισχυρό σύμμαχο των Ελλήνων εξαγωγέων, και μαζί με τους Εθνικούς Πρωταθλητές μας δείχνουν τον δρόμο για τη διαμόρφωση και της Εθνικής Ομάδας Εξωστρέφειας.

Έχω επισημάνει πολλές φορές, ότι η Ελλάδα για να βγει από την κρίση έχει ανάγκη μία ισχυρή Αλυσίδα Εξωστρέφειας, που να διαπερνάει τον πρωτογενή τομέα, τη βιομηχανία, τον Τουρισμό, τις Μεταφορές, το Χρηματοπιστωτικό Σύστημα και την Επίσημη Πολιτεία.

Το Go In Athens είναι η συνέχεια του Go International που ξεκίνησε το 2010 όταν η χώρα προσπαθούσε να ανακάμψει από τη μεγαλύτερη κάμψη των εξαγωγών σε ετήσια βάση, λόγω της παγκόσμιας κρίσης της διετίας 2008-2009. Και παράλληλα με τις διοργανώσεις του GO έφτασε σε ιστορικά υψηλά επίπεδα το 2012.

Το Go International, αρχικά, και το Go In Athens σήμερα, αποτελούν ακριβώς αυτό το φωτεινό παράδειγμα ενός ΣΔΙΤΤ Διεθνοποίησης. Μίας Σύμπραξης Δημόσιου-Ιδιωτικού και Τραπεζικού Τομέα. Είναι μία αποτελεσματική πλατφόρμα συνεργασίας για την επίτευξη όλων των στρατηγικών στόχων που θα έπρεπε να περιλαμβάνει μία Εθνική Στρατηγική Εξαγωγών:

-Επέκταση της εξαγωγικής βάσης

-Διευκόλυνση σύζευξης της Προσφοράς και της Ζήτησης

-Ενεργητική προώθηση/προβολή των ελληνικών προϊόντων στο εξωτερικό

Θα πρέπει να τονισθεί ότι η πρωτοβουλία της Eurobank και η πίστη της γύρω από το εγχείρημα, μας κάνει αισιόδοξους ότι πέρα από τα παραπάνω, δημιουργείται και η προοπτική για την αντιμετώπιση της υπ’ αριθμόν 1 πρόκλησης των ελληνικών εξαγωγικών επιχειρήσεων, που δεν είναι άλλη από την έλλειψη ρευστότητας. Όπως ελεγε ο MAYNARD ΚΕΥΝΕS «Η ρευστότητα είναι ο συνδετικός κρίκος του παρόντος με το μέλλον»
Στον Πανελλήνιο Σύνδεσμο Εξαγωγέων πιστεύουμε ότι η διέξοδος της χώρας από τη σημερινή κατάσταση ύφεσης, συνοψίζεται σε 3 λέξεις: Εμπιστοσύνη, Επενδύσεις, Εξωστρέφεια.

Το Go In Athens, λοιπόν, κάνει ακριβώς αυτό. Δημιουργεί ένα περιβάλλον εμπιστοσύνης, μέσα από τις συμπράξεις αξιόπιστων συνεργατών, Επενδύει στις παραγωγικές ικανότητες των ελληνικών επιχειρήσεων, χωρίς να τις επιβαρύνει οικονομικά και φυσικά Ενισχύει την Εξωστρέφεια των ελληνικών προϊόντων.
Σε πολλές αναπτυγμένες εξαγωγικά χώρες, αυτό είναι και το βασικό μοντέλο, το πρότυπο Διευκόλυνσης και Υποστήριξης των εξαγωγικών επιχειρήσεων. Μία ισχυρή δομή, ένα αξιόπιστο cluster, με διάθεση για επενδύσεις και σύγχρονους τρόπους προώθησης των εξαγωγών, όπως οι προσκλήσεις ξένων αγοραστών και η αξιοποίηση του διαδικτύου, με χαρακτηριστικό παράδειγμα το Exportgate.
Φέτος, οι συνολικές εξαγωγές της χώρας ξεκίνησαν με αρνητικό πρόσημο την χρονιά (ως προς τις εξαγωγές των πετρελαιοειδών και όχι των αγαθών), αλλά με σημαντική παρακαταθήκη τις σημαντικές επιδόσεις και αυξήσεις του 2015 τα προϊόντα μας ταξίδεψαν σε περισσότερες από 150 χώρες του κόσμου αποτελώντας μια διαρκή επισήμανση ότι η Ελλάδα παράγει, παράγει ποιοτικά και ανταγωνιστικά προϊόντα.
Τέλος θα ήθελα να επισημάνω ότι η επιστροφή των διοργανώσεων του GO, στέλνει σε εμάς τους Εξαγωγείς ένα ισχυρό μήνυμα σταδιακής επιστροφής στην κανονικότητα, που τόσο έχουμε ανάγκη. Αλλά και εμείς οι Ελληνες εξαγωγείς στέλνουμε ένα ισχυρό μήνυμα εντός και εκτός της Χώρας, ότι έχουμε εμπιστοσύνη στους ανθρώπους μας, στις ικανότητές τους, στις ιδέες τους και την δημιουργικότητά τους. 

Είμαι σίγουρη ότι όσο δουλεύουμε όλοι μαζί προς την κατεύθυνση της επιστροφής της εμπιστοσύνης, εντός κι εκτός των συνόρων, όσο εξομαλύνεται η κατάσταση στο εγχώριο χρηματοπιστωτικό σύστημα και όσο οι Έλληνες Εξαγωγείς συνεχίζουν τις προσπάθειές τους για διείσδυση σε νέες αγορές και για ανάπτυξη νέων προϊόντων, η φετινή διοργάνωση θα αποτελέσει την αφετηρία για να ΠΑΜΕ ΜΠΡΟΣΤΑ. 

Let’s GO!! Έχουμε περισσότερες από 1.400 συναντήσεις να ολοκληρώσουμε και πολλή δουλειά για να ικανοποιήσουμε τους εν δυνάμει πελάτες μας που ήρθαν από πολύ μακριά για να δουν, να δοκιμάσουν και να αγοράσουν, ελπίζω, τα εξαιρετικά ελληνικά προϊόντα που εκπροσωπούνται στη διοργάνωση.

